Úrad vlády SR						  Na rokovanie vlády SR
Sekcia hospodárskej politiky					  dňa 26. 9. 2001
									   k číslu:6288/2001
									   k bodu: 24

S t a n o v i s k o

ku Kontrolnej správe o plnení Programu starostlivosti
o Národný park Malá Fatra

I.

     Materiál na rokovanie vlády SR predkladá minister životného prostredia na základe uznesenia vlády SR č. 550/1997.

     Materiál obsahuje návrh uznesenia, predkladaciu správu, vyhodnotenie plnenia programu starostlivosti, vyhodnotenie pripomienok a návrh komuniké.

     V citovanom uznesení vlády SR bolo uložené ministrom životného prostredia, pôdohospodárstva a hospodárstva a prednostovi Krajského úradu v Žiline zabezpečiť v rámci finančných možností realizáciu opatrení obsiahnutých v Programe starostlivosti o Národný park Malá Fatra  do roku 2006 (ďalej program starostlivosti) a ministrovi životného prostredia predložiť do 30. júna 2001 na rokovanie vlády kontrolnú správu o plnení programu starostlivosti.
    
     Materiál bol doručený na Úrad vlády SR v júni tohto roku, nebol však zaradený na rokovanie vlády SR. Predkladatelia iniciatívne dokument upravili,  preto má predložená verzia označenie – nové znenie.     .

II.

     V rámci medzirezortného pripomienkového konania bolo oslovených 12 ministerstiev, z ktorých 5 uplatnilo pripomienky. I keď vo vyhodnotení medzirezortného pripomienkového konania sú všetky pripomienky označené ako akceptované, v skutočnosti neboli do dokumentu premietnuté pripomienky MV SR, MF SR a tiež MVRR SR.

III.

     Cieľom predloženého dokumentu je vyhodnotiť plnenie úloh, ktoré boli stanovené pre jednotlivé rezorty a KÚ v Žiline v Programe starostlivosti o Národný park Malá Fatra do roku 2006.

     Z tohto vyhodnotenia vyplýva, že z 35 úloh programu starostlivosti  (v predkladacej správe je nesprávne uvedené 36 úloh) boli v termíne splnené iba 4 úlohy, 20 úloh je rozpracovaných a 11 úloh nebolo v stanovenom termíne (roky 1997 – 2000) splnených. Za hlavný dôvod nesplnenia väčšiny úloh sa v predloženom dokumente označuje nedostatok finančných prostriedkov.

     V pôvodnej verzii programu starostlivosti bolo uvedené, že z plánovaných finančných nákladov na realizáciu programu (107 680 tis. Sk zo štátneho rozpočtu) sa na realizáciu úloh vynaložilo 22 441 tis. Sk, čo je približne 19% predpokladanej sumy. Z programu starostlivosti však  po úprave vypadla úloha C.1.11. (realizovať dopravné prepojenie medzi Terchovou a Vrátnou dolinou ekologicky nezávadnou dopravou a vyriešiť spôsob parkovania áut pred Vrátnou dolinou), na realizáciu ktorej sa malo vynaložiť 30 000 tis. Sk, čím sa celkové plánované finančné náklady znížili na 77 680 tis. Sk a podiel vynaložených prostriedkov  predstavuje 28,9% z tejto sumy.

     Z kontrolnej správy ministra životného prostredia vyplýva, že po uplynutí takmer polovice obdobia, na ktoré bol program stanovený, sa (vo finančnom vyjadrení) splnila necelá tretina stanovených zámerov (aj to takmer 90% výdavkov vynaložených na splnené úlohy bolo investovaných do budovy správy národného parku). To vedie (podobne ako v prípade Programu starostlivosti o NP Slovenský raj) najmä k týmto otázkam:
-	je ťažisko problému iba v nedostatku zdrojov alebo bolo predurčené rozsiahlosťou projektu už v čase jeho prijatia, t.j. je Program reálny?
-	aké sú predpoklady, že v druhej polovici obdobia vymedzeného na realizáciu Programu  sa situácia vo financovaní zásadne zmení?
-	sú náklady na jednotlivé opatrenia uvedené v cenách r. 1997 alebo sú v bežných cenách r. 2001? Ak ide o ceny r. 1997, je rozsah zaostávania za pôvodnými predstavami Programu ešte   väčší,
-	možno oprávnene predpokladať, že odporúčané opatrenie (bod C.1. navrhovaného uznesenia vlády) situáciu nezmení a v ďalších rokoch sa bude problém reprodukovať.

     S prihliadnutím na tieto otázky možno skôr vláde odporúčať posúdiť obsah Programu, jeho reálnosť a potom prijať uznesenie, ktoré by umožňovalo a najmä odôvodňovalo taký odklon od zamýšľaných zámerov aký jestvuje teraz vo vzťahu  k cieľom stanoveným v roku 1997.

Bratislava 19.9.2001